Cope ontevrede oor ‘uitermatige sekuriteit’ vir staatsredeArgieffoto Die Congress of the People-party (Cope) het Sondag gesê die buitengewone sekuriteitsmaatreëls wat nou vir die eerste keer ingestel is vir pres. Jacob Zuma se staatsrede (Sona) hierdie week, is “drakonies en skandelik”. Dennis Bloem, woordvoerder van die party, het gesê uitermatige streng veiligheidsmaatreëls was nog nooit tydens die lewering van die staatsrede van toepassing nie. “Nou is die gerespekteerde parlement verander in Zuma se huis van skaamte en ŉ sirkus,” het Bloem gesê. Zuma sal Donderdagaand sy staatsrede in die parlement lewer. Volgens Bloem is die veiligheidsmaatreëls wat deur die sekretaris namens speaker Baleka Mbete aangekondig is “drakonies, veragtelik, skandelik en immoreel”. Cope meen dit sal disrespekvol wees en die waardigheid en integriteit van die gaste, personeel en die media ondermyn deurdat hulle sedert hul aankoms by die parlement heeltyd aan intelligensie-sekuriteitondersoeke onderwerp sal word. “Die betrokkenheid van die Staatsekuriteitagentskap (SSA) is hoogs bedenklik en onaanvaarbaar. Ons het slegte herinneringe aan die onderduimse, onwettige blokkering van kommunikasie wat tydens die vorige staatsrede plaasgevind het,” het Bloem gesê. “Ons wil sterk beswaar aanteken teen die besluit om die media in ŉ afgesperde gebied in te boks, omdat hulle nie die vryheid sal hê om rond te beweeg en hul werk sonder steuring te doen nie. Dit is heeltemal onaanvaarbaar dat die media eers parlementêre veiligheidsbeamptes moet vra om hulle te vergesel voordat hulle mag rondbeweeg.” Bloem het gesê die streng veiligheidsmaatreëls vir die staatsrede is aanduiding daarvan dat Zuma nie deur die meerderheid Suid-Afrikaners ondersteun word nie, maar dat hy dit steeds geniet om deur die weermag en veiligheidsmagte omring te wees. “Dit was nie die geval met presidente Nelson Mandela en Thabo Mbeki nie,” het hy gesê. “Cope doen ŉ beroep op al die opposisiepartye, media en parlementêre personeel om nie hierdie drakoniese voorwaardes, wat deur die beleërde speaker [Mbete] en die sekretaris van die parlement ingestel is, na te kom nie. Dit is tyd om aan Zuma en die regerende party te wys dat die Grondwet van hierdie land bó hulle almal is.”